b'\n_START_ARTICLE_\nYhdysvaltain kieltolaki\n_START_PARAGRAPH_\nYhdysvaltain kieltolaki kielsi alkoholin valmistuksen, kuljetuksen ja myynnin koko Yhdysvalloissa vuosien 1920\xe2\x80\x931933 v\xc3\xa4lill\xc3\xa4. Kieltolaki v\xc3\xa4hensi aluksi alkoholin kulutusta, mutta sen kannatus hiipui 1920-luvun loppua kohti. Alkoholin salamyynti ja salakuljetus hy\xc3\xb6dyttiv\xc3\xa4t j\xc3\xa4rjest\xc3\xa4ytynytt\xc3\xa4 rikollisuutta, lain valvominen k\xc3\xa4vi kalliiksi, ja alkoholia juotiin kuitenkin salaa. Valtakunnallinen kieltolaki kumottiin vuonna 1933, joskin muutama osavaltio jatkoi kieltoa senkin j\xc3\xa4lkeen.\n_START_SECTION_\nTaustaa\n_START_PARAGRAPH_\nAlkoholin kielt\xc3\xa4mist\xc3\xa4 kannatettiin Yhdysvalloissa 1900-luvun alussa eri syist\xc3\xa4. Raittiusliike oli voimistunut 1800-luvulla ja 1900-luvun alussa. Etenkin monet naiset n\xc3\xa4kiv\xc3\xa4t alkoholin perheit\xc3\xa4 hajottavana voimana. My\xc3\xb6s moni tehtaanomistaja halusi alkoholille kieltoa, jotta tehdasonnettomuudet v\xc3\xa4henisiv\xc3\xa4t ja tuottavuus paranisi. Yhteiskunnallinen mielipide k\xc3\xa4\xc3\xa4ntyi alkoholinvastaiseksi etenkin sen j\xc3\xa4lkeen, kun Yhdysvallat oli liittynyt ensimm\xc3\xa4iseen maailmansotaan. Joidenkin mielest\xc3\xa4 alkoholista nauttiminen oli moraalitonta samalla, kun maan nuoret miehet ovat sotimassa. Alkoholinvastainen Anti-Saloon League -j\xc3\xa4rjest\xc3\xb6 julisti n\xc3\xa4kyv\xc3\xa4sti alkoholin olevan vahingollista maan yhteiskunnalle. Jotkut pitiv\xc3\xa4t juomista Jumalan tahdon vastaisena. K\xc3\xa4yt\xc3\xa4nn\xc3\xb6llinen syy kieltolaille oli ohran ja muiden arvokkaiden viljojen s\xc3\xa4\xc3\xa4st\xc3\xa4minen.\n_START_SECTION_\nVoimaanpano\n_START_PARAGRAPH_\nPresidentti Woodrow Wilson asetti vuonna 1917 v\xc3\xa4liaikaisen kieltolain, jotta viljaa s\xc3\xa4\xc3\xa4styisi ensimm\xc3\xa4isen maailmansodan aikana. Kongressi esitti samana vuonna Yhdysvaltain perustuslakiin 18. lis\xc3\xa4yst\xc3\xa4, jolla alkoholin valmistus, kuljetus ja myynti kiellett\xc3\xa4isiin. Esitys sai vaadittavat kolme nelj\xc3\xa4sosaa maan osavaltioista taakseen 11 kuukaudessa. Lis\xc3\xa4ys ratifioitiin 29. tammikuuta 1919. Kieltolain k\xc3\xa4yt\xc3\xa4nn\xc3\xb6n toimeenpanosta s\xc3\xa4\xc3\xa4dettiin erillinen laki, joka tunnetaan nimell\xc3\xa4 Volstead Act. Laki astui voimaan vuonna 1920; siihen menness\xc3\xa4 jo 33 osavaltiota oli ehtinyt s\xc3\xa4\xc3\xa4t\xc3\xa4\xc3\xa4 omat kieltolakinsa.\n_START_SECTION_\nValvonta ja vaikutus\n_START_PARAGRAPH_\nLain valvominen annettiin aluksi verotoimistolle (IRS) ja my\xc3\xb6hemmin oikeusministeri\xc3\xb6lle. Lain toimeenpano onnistui sit\xc3\xa4 paremmin, mit\xc3\xa4 voimakkaammin alkoholia kullakin paikkakunnalla vastustettiin. T\xc3\xa4llaisia alueita olivat etenkin maaseutu ja pikkukaupungit; suurissa kaupungeissa valvonta onnistui huonommin. Alkuvaiheessa alkoholinkulutus v\xc3\xa4heni 30 prosenttia ja juoppojen pid\xc3\xa4tykset v\xc3\xa4heniv\xc3\xa4t. Ajan my\xc3\xb6t\xc3\xa4 alkoholin yst\xc3\xa4v\xc3\xa4t onnistuivat kuitenkin keksim\xc3\xa4\xc3\xa4n eri tapoja p\xc3\xa4\xc3\xa4st\xc3\xa4 nauttimaan alkoholista sek\xc3\xa4 tuottamaan ja salakuljettamaan sit\xc3\xa4. Alkoholin hinnannousun takia kieltolaki vaikutti eniten v\xc3\xa4h\xc3\xa4varaisten kansalaisten alkoholink\xc3\xa4ytt\xc3\xb6\xc3\xb6n.\n_START_SECTION_\nKumoaminen\n_START_PARAGRAPH_\nFranklin D. Roosevelt nousi presidentiksi 1932 vastustamalla ep\xc3\xa4suosittua kieltolakia. Laki kumottiin helmikuussa 1933 perustuslain 21. lis\xc3\xa4yksell\xc3\xa4, joka tuli voimaan joulukuussa 36:nnenkin osavaltion vahvistettua sen vuoden lopussa. T\xc3\xa4m\xc3\xa4n j\xc3\xa4lkeen muutamat osavaltiot, kuten Georgia, Louisiana ja Oklahoma, jatkoivat omia kieltolakejaan. Vuosikymmenet kieltolakia noudattanut Mississippi kumosi sen vasta vuonna 1966._NEWLINE_Kieltolaki katsottiin ep\xc3\xa4onnistuneeksi monestakin syyst\xc3\xa4. Valvonta ja pid\xc3\xa4tykset tulivat kalliiksi. Laillinen alkoholiteollisuus sen sijaan loi ty\xc3\xb6paikkoja ja tuottoa. Lakia valvoneita kieltolakiagentteja oli liian v\xc3\xa4h\xc3\xa4n, ja heikosti palkattuina heid\xc3\xa4t oli helppo lahjoa. Maan rajat olivat niin laajat, ett\xc3\xa4 salakuljetusta oli vaikea valvoa. Kansalaisista moni vastusti kieltolakia ja jatkoi alkoholin k\xc3\xa4ytt\xc3\xb6\xc3\xa4 salakapakoissa. Gangsterit, kuten Al Capone ja Bugs Moran, hy\xc3\xb6tyiv\xc3\xa4t salakapakoista, ja j\xc3\xa4rjest\xc3\xa4ytyneen rikollisuuden harjoittama v\xc3\xa4kivalta yleistyi maassa.'